مردان: د احمديانو عبادتخانې جوړولو ته ځايي خلکو د ګواښ غبرګون ويلی
د خېبرپښتونخوا په دوېم غټ ښار مردان کې د احمديانو یا قاديانيانو د عبادتخانې جوړولو خواست شوی خو د دغې خواست مخې ته راتلو وروسته ځايي خلکو ګواښ کړی چې په هیڅ صورت به دا عبادتخانه جوړېدو ته نه پرېږدي.
د احمدي فرقې سره تعلق لرونکي نسيم احمد نومې تن د وزیراعظم د شکايتونو په انټرنېټ پورټل باندې خواست کړی او دغې خواست ته د مردان انتظاميې د اکتوبر په مياشت کې ځواب ويلی چې دا مسله مذهبي جذبات راپاروي او د اړي ګړي جوړېدو خطره موجوده ده ځکه دوی په دې خواست سمدستي عمل نه شي کولی. د نسيم احمد په خواست کې ويل شوي چې په کال ۱۹۸۸ کې د مردان په بګړګنج علاقه کې د دوی عبادتخانه ورانه کړی شوې ځکه دوی اوس بيا د حکومت نه د دغه عبادتخانې جوړولو خواست کوي. په ياد خواست کې د وزیراعظم عمران خان نه غوښتنه شوې چې هغه د لږکيو د حقونو خبره کوي نو د دوی په دې غوښتنه دې عمل وشي. ياد خواست ته په انټرنېټ ځواب ويل شوی چې د مردان مرستيال کمشنر ته د يادې عبادتخانې د ځای ترڅنګ د ټولو اړونده مالوماتو رايوځای کولو او د ځواب ويلو لارښوونه شوې ده. خو د مردان د مرستيال کمشنر محمد عابد وزير لخوا د حکومتي لارښوونې ته ځواب ويل شوی چې دغه ځای مالوم کړی شوی او دا پېښه هم حقيقت لري او د عبادتخانې د ځای ريکارډ هم موجود دی او دا وخت دغه ځای غېر اباد پروت دی خلک يې د ګاډو د پارکنګ دپاره کاروي. د بګړګنج پخوانی ناظم ساجد اقبال چې د پاکستان تحریک انصاف ګوند سره تعلق لري وايي يوه خبره دا ده چې په دې علاقه کې دا وخت يو احمدي نشته نو دلته عبادتخانه د څه دپاره جوړول کيږي. وي او ای ډيوه سره په خبرو کې هغه ويلي دوېم دا چې دلته د عبادتخانې جوړول د مذهبي اړي ګړي جوړولو هڅه ده ځکه دوی به دا عبادتخانه جوړېدو ته نه پرېږدي. هغه زياته کړه دوی پلان لري چې د خواست کوونکي پرضد مقدمه وکړي چې هغه د يو سازش لاندې دا خواست کړی دی پرضد دې يې کارروايي وشي. د مردان مرستيال کمشنر عابد وزير پرون د اتوار، يکشنبې په ورځ رسنيو سره په خبرو کې ويلي، دوی د ياد خواست په اړوند د مالوماتو رايو ځای کولو ترڅنګ د ختم نبوت او مذهبي ځايي مشرانو او علاقې د خلکو سره ليدلي او هغوی ته يې باور ورکړی چې دوی په خواست عملي کار نه دی پېل کړی. هغه وويل دوی حکومت ته ځواب ورکړی چې دې مسلې په علاقه کې مذهبي جذبات راپارولی او د اړي ګړي سبب جوړېدی شي او دا کار قابل نه دی. وي او ای ډيوه د خواست کوونکي نسيم احمد او د يادې فرقې وياند سليم الدين سره څو ځله د رابطې هڅه کړې چې غبرګون يې مالوم کړي خو د دواړو له خوا ورته ځواب نه دی ویل شوی. ځايي سرچينې وايي په مردان ضلع کې دا وخت د احمدي فرقې سره تعلق لرونکي د نشت برابر دي، خو د کال ۲۰۰۰ م په لسيزه کې په مردان کې په احمديانو بريدونه شوي او د کال ۲۰۱۰ د ستمبر په مياشت کې په مردان ضلع کې د دوی په یوه عبادتخانه ځانمرګی بريد هم شوی ؤ. ويل کيږي چې په مردان کې د احمديانو د هدفي وژنو او ځانمرګي بريد وروسته د دې فرقې زیات خلک د مردان څخه کډه شوي دي. د پاکستان په بېلابيلو ښارونو او ځانګړي ډول په پنجاب صوبه کې وخت په وخت د احمديانو د وژنې او د دوی په عبادتخانو د بريدونو خبرونه مخې ته راځي. احمديان وايي په پاکستان کې د دوی د خوندي کولو هيڅ جدي ګامونه نه اخيستل کيږي. د کال ۱۹۹۸ د سرشمېرنې ترمخه په پاکستان کې د احمديانو شمېره د ټولې ابادۍ دوه اعشاريه دوه فيصده وه. د پاکستان پارلیمان په کال ۱۹۷۴ کې په دوېم ائيني بدلون کې احمديان يا قاديانيان غېر مسلمانان ګرځولي وو.